Il-Prim Ministru Taljan Mario Draghi qal li hu favur li l-finali tal-kampjonati Ewropej tal-futbol issir f'Ruma aktar milli f'Londra, minħabba ż-żieda fl-infezzjonijiet tal-coronavirus li qed jiżdiedu fil-Ingilterra. Draghi, li kien qed jindirizza konferenza tal-aħbarijiet mal-Kanċillier Ġermaniża Angela Merkel, qal li se jipprova jwaqqaf milli l-finali ssir f'pajjiż fejn l-infezzjonijiet tal-Covid-19 qed jiżdiedu b'ritmu mgħaġġel u malajr. Iż-żewġ mexxejja tkellmu dwar il-migrazzjoni b'Merkel tgħid li kemm l-Italja kif ukoll il-Ġermanja jinsabu affettwati b'mod differenti mill-migrazzjoni. L-Italja hija l-pajjiż li tilqa' n-nies l-ewwel, waqt li l-Ġermanja huwa l-pajjiż ta' migrazzjoni sekondarja. It-tnejn pero jaqblu dwar kif għandha tiġi indirizzata l-problema, cioè mis-sors ta' minn fejn qed jitilqu l-migranti. Ma setax jonqos li qalb id-diversi aspetti fuq l-aġenda, kien hemm laqta sportiva. Fil-konferenza stampa, Merkel qalet li 'jidher li m'hemm ebda problemi bilaterali kbar li għandhom jiġu diskussi, ħlief naturalment il-kwistjoni ta' kif qed jimxu t-timijiet Nazzjonali fl-Euro. Hemm nemmen li għandna ħsibijiet differenti," qalet Angela Merkel.